| Oriólidos |
| --- |
| *Oriolus chinensis* |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Passeriformes |
| Superfamilia: | Corvoidea |
| Familia: | **Oriolidae**Vigors, 1825 |

 |
| Xéneros |
| Ver texto |

Os **oriólidos** (***Oriolidae***) son unha familia de aves paseriformes de rechamantes cores que viven no Vello Mundo, chamados comunmente ouriolos. En Galicia vive a especie *Oriolus oriolus*, o ouriolo común ou vichelocrego.

Taxonomía e sistemática
-----------------------

A familia Oriolidae comprende os *Sphecotheres*, os pitohuis e os ouriolos do Vello Mundo. Os extintos *Turnagra* foron engadidos en 2011, e antes estiveran clasificados na familia Turnagridae. Propuxéronse outros xéneros para dividir o xénero *Oriolus*. Por exemplo, as especies africanas de cabeza negra son ás veces situadas nun xénero separado, *Baruffius*. A familia Oriolidae non está relacionada con outras aves parecidas aos ouriolos que viven no Novo Mundo, clasificadas na familia Icteridae, malia o seu similar tamaño, dieta, comportamento e rechamante plumaxe, pero todas estas semellanzas son resultado dunha converxencia evolutiva.

### Xéneros existentes

Na familia *Oriolidae* existen tres xéneros:

* Xénero *Sphecotheres* (3 especies)
* Xénero *Pitohui* (4 especies actualmente)
* Xénero *Oriolus* (29 especies)

### Xéneros extintos

Hai polo menos dous xéneros extintos na familia *Oriolidae*:

* Xénero *Turnagra* (2 especies extintas)
* Xénero *Longimornis* – *Longimornis robustirostrata*

Descrición
----------

Os ouriolos e *Sphecotheres* son paseriformes de medio tamaño, de arredor de 20–30 cm de lonitude, e as femias son algo máis pequenas que os machos. O peteiro é lixeiramente curvado e ganchudo, e, excepto nos *Sphecotheres*, tan longo coma a cabeza. A plumaxe da maioría das especies é rechamante, aínda que as femias a miúdo teñen unha plumaxe máis apagada que a dos machos. A plumaxe de moitos ouriolos de Australasia imita a dos *Philemon* comedores de mel, probablemente para reducir a agresión contra os ouriolos máis pequenos.

Distribución e hábitat
----------------------

A familia distribúese por África, Europa, Asia e Australia. As poucas especies de climas de baixa temperatura son migratorias e algunhas especies tropicais tamén mostran movementos estacionais.

Comportamento e ecoloxía
------------------------

### Reprodución

Os ouriolos son monógamos, reproducíndose en parellas territoriais (aínda que o *Sphecotheres vieilloti*, e posiblemente os outros *Sphecotheres*, reprodúcense en colonias pouco densas). Os sitios de nidificación poden situarse preto de especies agresivas, como drongos, lánidos ou *Philemon*, que lles dan un certo grao de protección. O niño é unha copa fonda tecida como unha hamaca que colga dunha rama. Xeralmente poñen dous ou tres ovos, pero rexistráronse casos de seis.

### Alimentación

Os ouriolos son arbóreos e adoitan alimentarse nas copas das árbores. Moitas especies poden sobrevivir en bosques abertos, aínda que unhas poucas están restrinxidas a bosques pechados. Son omnívoros oportunistas, e os principais compoñentes da súa dieta son froitas, bagas, artrópodos e néctar.

Notas
-----

1. ↑  Definicións no *Dicionario da Real Academia Galega* e no Portal das Palabras para *oriólidos*.
2. ↑  "Orioles, drongos & fantails « IOC World Bird List". *www.worldbirdnames.org* (en inglés). Consultado o 2017-02-18.
3. ↑  Johansson, Ulf; Eric Pasquet; Martin Irestedt (2011). "The New Zealand Thrush: An Extinct Oriole". *PLOS ONE* **6** (9): e24317. PMC 3170299. PMID 21931679. doi:10.1371/journal.pone.0024317.
4. ↑  Zuccon, D. & Ericson, P. G. (2012). "Molecular and morphological evidences place the extinct New Zealand endemic *Turnagra capensis* in the Oriolidae". *Molecular Phylogenetics and Evolution* **62** (1): 414–26. PMID 22056604. doi:10.1016/j.ympev.2011.10.013.
5. 1 2  Gill, Frank; Donsker, David, eds. (2017). "Orioles, drongos & fantails". *World Bird List Version 7.3*. International Ornithologists' Union. Consultado o 20 November 2017.
6. 1 2 3  Walther, B; Jones, P (2008). "Family Oriolidae (Orioles and Figbirds)]". En Josep, del Hoyo; Andrew, Elliott; David, Christie. *Handbook of the Birds of the World. Volume 13, Penduline-tits to Shrikes*. Barcelona: Lynx Edicions. pp. 692–713. ISBN 978-84-96553-45-3.
7. ↑  Diamond J (1982). "Mimicry of friarbirds by orioles" (PDF). *The Auk* **99** (2): 187–196.

Véxase tamén
------------

### Bibliografía

* Jønsson, K.A.; Bowie, R.C.K.; Moyle, R.G.; Irestedt, M.; Christidis, L.; Norman, J.A.; Fjeldså, J. (2010). "Phylogeny and biogeography of Oriolidae (Aves: Passeriformes)". *Ecography* **33** (2): 232–241. doi:10.1111/j.1600-0587.2010.06167.x.

### Ligazóns externas

|  |  |
| --- | --- |
|  | Commons ten máis contidos multimedia sobre:  ***Oriólidos*** |

* Internet Bird Collection.com: Vídeos Arquivado 16 de marzo de 2016 en Wayback Machine.

|  |  |
| --- | --- |
| Control de autoridades | 
* Wd: Q202955
* BNCF: 39656
* BNF: 165268169
* BRE: 1999348
* EBID: ID
* GEC: 0128218
* LCCN: sh85095654

 |

|  |  |
| --- | --- |
| Identificadores taxonómicos | 
* Dyntaxa: 2002116
* EOL: 1634
* EPPO: 1ORIOF
* FE: 10846
* FE-New: ID
* Fossilworks: 368090
* GBIF: 5708
* iNaturalist: 71343
* IRMNG: 104685
* ITIS: 179653
* NBN: NBNSYS0000160585
* Soortenregister: 139761
* WoRMS: 196052

 |